Kristlike nelipühade keskpunktis on Püha Vaimu läkitamine ning Vaimu tegevus, samuti algkoguduse ja kogu ristiusu kiriku sündimine. Tegu on kristliku kiriku jaoks ülimalt olulise tähtpäevaga, kiriku sünnipäevaga.  Esimesel nelipühal ristiti kolm tuhat inimest. Seda on rohkem kui meil terve aasta jooksul. Nii suur ristitute hulk näitab, et midagi erilist oli sel hetkel Jeruusalemmas toimumas. Kui Jumala Vaim tuleb, siis inimesed ei suuda seda ratsionaalselt seletada, vaid pigem kogeda. Selline Püha Vaimu kogemine viiski inimesed ristimisele ja usu teele. Kui Suure Reede järel paistis jüngrite jaoks kõik mustades toonides, siis nüüd oli kristlus saavutanud võidu.